《遐龄十景 其八 龙冈雨霁》
明代·李昌祺

何年神物此中蟠，化作奇峰紫翠攒。水落树根犹半湿，泥沾花片未全乾。

天东初日一轮近，陇上闲云万亩宽。最好连山皆白石，霶𩃱洗出玉鳞寒。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。